Med sit spejlreflekskamera i hånden bevæger Jonas Høholt sig ofte ud i de aarhusianske gader.

Stativet er hans følgesvend, og lampen er skiftet ud med gadelygter og lys fra butikker, restauranter og andre lyskilder, han møder på sin vej.

Jonas Høholt er ikke en hvilken som helst fotograf. Han har specialiseret sig i at lave timelapse-videoer, hvor han billede for billede fanger den virkelighed, han møder, og senere speeder den op i redigeringen.

Resultatet bliver videoer, hvor tiden går stærk og hvor steder som Strøget i Aarhus, kunstmuseet ARoS og havnen kommer til at emme af liv i hæsblæsende tempo.

- Det er fedt, at man kan vise så mange ting på så relativ kort tid, fortæller Jonas Høholt til TV 2 | ØSTJYLLAND.

Midtown Aarhus from Jonas Høholt on Vimeo.

Aarhus var rammen i den seneste video fra Jonas Høholts hånd, som har fået navnet 'Midtown Aarhus'.

Her tager han beskueren med på en tur rundt i Aarhus by, hvor man både kan se og høre byens kendetegn - lige fra rådhusklokkerne til lyden af den travle trafik.

Også Musikhuset Aarhus har været den unge fotografs motiv. For nyligt fik han til opgave at lave en præsentationsivdeo, som skulle indfange husets sjæl og liv på bare 60 sekunder. Resultatet ses her:

Til daglig studerer Jonas Høholt til fotojournalist, så alt arbejdet med at fotografere timelapse-videoer foregår i hans fritid.

Teknikken, som består i at tage billeder med bestemte tidsintervaller, har han lært af sig selv. Nogle gange er der 10 sekunders mellemrum mellem hver enkelt billede. Andre gange blot to sekunder:

- Der er ikke ret mange i Danmark, der laver det her, så jeg har været nødt til at søge noget information på nettet, siger Jonas Høholt.

Det er ikke kun storbyens pulserende liv, han har lavet timelapse af. Også de idylliske omgivelser ved Kaløvig på Djursland har han tidligere kastet sig over.

Timelapse: Kalø Slotsruin, Djursland from Jonas Høholt on Vimeo.

Du kan se et interview med Jonas Høholt og komme med ham på reportage i tv-indslaget øverst i artiklen.